speculaaskoekies | huiskok
Tag Archives: speculaaskoekies
Gebakte appels met speculaas en vla (custard)
Gebakte appel en vla is 'n nostalgiese kombinasie van oudag se appelboord en die melkkamer. Hier kry dit 'n paar wulpse smake by.
Spekuloosgeure gee gebakte appel en vla se liefdesverhouding bietjie spice.
Adam en Eva, Romeo en Juliet, Ginger Rogers en Fred Astaire – pare vir altyd aan mekaar gekoppel, soos jellie en vla, basaarpoeding en vla, malvapoeding en vla, gestoofde perskes en vla.
Vla op die klassieke manier is 'n wonderskone ding, liggeel eiervla, creme anglaise, vloeibaar dun met spikkeltjies vanielje. Ons hou dít vir die fynkook, vir roomysmaak of sneeu eiers in 'n see van vla. Die middel-van-die-week gebakte appels dring nie aan op die fynste van Vla nie. Is heel happy met die langlewe custard wat blob-blob uit 'n boks geskink word. Dis prakties, vinnig, vrek lekker (nostalgie is 'n goeie smaak wekker) en altyd op gereedheidsgrondslag. Dan is daar ook vla van my herinneringe, gemaak met vlapoeier – en as ek so luister na die mense om my se vla-gedagtes is dit hierdie vla, gemaak met vlapoeier wat die hartsnare roer. Maar dan moet dit met volroommelk gemaak word!
Gebakte appel-aficionados sal jou 'n ding of twee kan vertel watter appels die beste is. Een reken Granny Smiths collapse te maklik in 'n misrabele hopie as dit gebak word. Die vrou wat gister saam met my by die rak winkelappels gestaan het sweer weer by Granny Smith …"gebruik net kleiner appels, hulle bak nie so lank nie." Pink Ladies ook lekker, maar as huiskok gebruik ek meestal maar die appels in my vrugtebak wanneer die appel-vla lus my tref.
Herfs gaan ook saam met soet speserye. Hoekom nie die smake van speculaas kombineer met gebakte appels en vla. Op hul eie outyds, maar saam iets nuuts. Gepraat van nuut, ek het Biscoff (Lotus) spekuloosbotter in Paradyskloof Spar* raakgeloop – iets uit België waarvan ek baie gelees het, maar nêrens kon opspoor nie. Lekkerder as Nutella belowe ek jou.
Gina proe of my speculaasbotter fassinering geregverdig is.
Warm uit die oond kry dit spekulaasbotter oor en wag net vir die vla.
SPECULAAS GEBAKTE APPELS MET VLA
Wenk: die appels word in muffinpannetjies gebak wat sorg dat al die heerlike appelsappe, botter en speserye nie op die bakplaat agterbly nie. Jy kan enige tipe appel vir hierdie metode gebruik – gebruik eerder kleiner appels as groot lummels wat langer bak. Vir die spekulaas-geure kan jy bloot die tipiese spekulaas-speserye gebruik, of jy kan die luukse roete vat om die appeltjies te bedien met spekulaasbotter – oorsee bekend as cookie butter. Kyk onder vir resepte as jy tuisgebakte speculaas wil maak (heerlik). Ek gee nie 'n resep vir die vla nie – maak dit soos jy daarvan hou.
6 medium appels, ongeskil, ontklok
6 dadels, ontpit en fyngekap
60 g gedroogte bosbessies, fyngekap
80 g muesli of opsioneel krummels van 6 spekulaaskoekies
Mespunt elk fyn gemmer, neutmuskaat, koljander, wonderpeper (all spice) kruienaeltjies, peper
Klontjies botter + ekstra vir onder in die pan
Bediening: Vla is 'n MOET, sommer 'n Geel golf daarvan. Die spekuloos is opsioneel.
Voorverhit die oond na 180C. Plaas 'n klontjie botter in elke holte van 'n muffinpan.
Wenk: Sny reg rondom die appel 'n fyn kepie in die skil – dit help dat die vel nie bars nie.
Meng die fyngekapte dadels en bosbessies, bruinsuiker, muesli of koekiekrummels, speserye en sout. Druk die vulsel styf in die appelholtes, plaas in die muffinpannetjie, sit klein klontjie botter op elke appel en strooi van die laaste vulselkrummels oor. Bak tot die appels sag is, maar nie heeltemal in mekaar gesak nie – kyk na 30 minute.
Hou die appels in die muffinpannetjies, skep die vla oor die een helfte en bedien net so aan tafel in die pannetjie. Natuurlik moet daar ekstra beker vla op die tafel wees.
Appeltjies voor en na die oond.
MAAK JOU EIE SPEKULOOSKOEKIES (OOK GENOEM SPECULAAS) EN SPECULOOSBOTTER
As jy 'n voedselverwerker het is jou kop deur om jou eie spekulaasbotter te maak (die gekooptes is ingevoer en baie duur). Bak die koekies wat jy daarvoor nodig het self, of gebruik gekoopte speculaaskoekies wat gewoonlik van Hollandse bakkerye beskikbaar is .
Vir die koekies
¾ k koekmeel
¾ k krummels van gemmerkoekies
Knippie wonderpeper, fyn naeetjies, neutmuskaat
1/3 k bruinsuiker
1/2 k (115g) botter
1 ½ E witsuiker
1 ½ E heuning of goue stroop
Vir die koekiebotter
1 baksel tuisgemaakte spekulooskoekies
¼ k gesifte versiersuiker
1 E witsuiker
1 ½ E vetvrye melkpoeier
Knippie elk gemmer, naeltjies, wonderpeper,
¼ k of meer canola olie of enige neutrale olie
Om die spekulooskoekies te maak vir die botter: Verhit oond na 180C. Voer bakplaat met bakpapaier uit.
Klits die meel, gemmerkoekiekrummels en speserye in mengbak. Hou eenkant.
Room botter en bruinsuiker en verroom tot goed gemeng – sowat 3 minute met elektriese klitser. Skraap die kante van die bak, en op lae spoed meng die helfte van die meelmengsel in, meng tot net gemeng, voeg die witsuiker en heuning (of stroop, by en meng deur.
Voeg die oorblywende meelmengsel by en meng net tot daar nie meer wit strepe in die deeg oor is nie. Met 'n roomysskepper skep ewe groot bolletjies deeg uit en plaas op bakplaat. Druk elke deegballetjie liggies plat met die palm van die hand. Bak die koekies vir 14 – 16 minute of net tot die koekie sigbaar verdonker en die rante effe donkerder is. Die koekies sprei nie baie uit nie en sal nog sag wees terwyl dit warm is. Haal pan uit die oond en laat staan vir 10 minute. Plaas die koekies op afkoelrak tot koel en bros.
Plaas die koekies in 'n voedselverwerker en verwerk tot baie fyn krummels Meet 1 ¼ k van die koekiekrummels lossies af. Behou die orige krummels vir ander gebruike (lekker oor roomys of selfs gestoofde patats).
Voeg versiersuiker , witsuiker, melkpoeier en speserye by. Verwerk tot net gement – voeg olie by en verwerk verder Na sowat 3 tot 4 minute stop die verwerker. AS jy 'n lekker sterk voedselverwerker het sal dit 'n pastasmeer vorm Skraap die mengbak, plaas die deksel op en meng verdertot die smeer teen die kante van die bak begin opklomp. Indien jy 'n minder stywer botter soek, meng nog 'n bietjie – sowat ½ E – olie in.
Gaan aan met die proses – as jy nog olie bygevoeg het sal die mengsel 'n loperige smeer vorm, amper soos outydse grondboontjiebotter. Afhangende hoe loperig jy dit wil hê, voeg jy nog olie ½ E op 'n slag by – en meng elke keer goed. Na sowat 8 minute se verwerking behoort dit reg te wees en die koekiebotter teen die kant vassit. (Resep vir koekiebotter van Food52.com)
Draai die skuldigvoel-kraantjie effe toe met suikervrye vla wat spog met 50% minder kJ. Ek gooi sommer nog vla oor.
Tags: bosbessies, cookiebutter, custard, gebakte appel, speculaas, speculaaskoekies, speculoos, vanielje, vla